Shells olieraffinaderi i Fredericia er blevet solgt. I spidsen for de nye ejere - Dansk Olieselskab ApS - står Lars Clausen. Han har tidligere tilbragt 20 år af sin karriere i Shell-gruppen, herunder blandt andet som administrerende direktør for Shell i Danmark.

Shells omkring 240 medarbejdere på raffinaderiet forbliver ansat i selskabet. Den endelige overdragelse af olieraffinaderiet forventes at ske til næste år under forudsætning af myndighedernes godkendelse.

Handlen er værdisat til omkring 80 millioner USD inklusiv driftskapital, og i den indgår en langsigtet forsyningsaftale, der blandt andet omfatter levering af råolie fra Shell til raffinaderiet.

- Vi har netop fejret raffinaderiets 50 års jubilæum med vores naboer i Fredericia og er glade for med denne aftale at have sikret et stærkt fundament for raffinaderiets fortsatte drift, siger kommunikationsdirektør Jesper Brieghel fra Shell.

Læs også : Alle Shell-stationer er solgt til canadisk firma

Salget af raffinaderivirksomheden kommer i forlængelse af frasalget tidligere på året af Shells danske servicestationer og aktiviteter vedrørende salg af brændstoffer til industri, erhvervskunder og luftfart, skriver selskabet i en pressemeddelelse.

Selv om raffinaderiet nu er solgt, og mange Shell-stationer i disse dage skifter Shells muslingeskal ud med et K i en cirkel, så forsvinder Shell ikke fra gadebilledet.